
Det forbudte

OVERSATT AV

Kari Giske

–SOSIETETSKVINNENE–


Lovord om USA TODAYs bestselgerforfatter Nicola Cornick



«Ms Cornick er en førsteklasses forfatter, dronning i sin sjanger.»

–Romantic Junkies



«En stigende stjerne på regencyhimmelen.»

–Publishers Weekly



«Nicola Cornick skaper en glitrende, sensuell verden fra tidligere tider som jeg aldri vil glemme.»

–Anna Campbell, forfatter



«Har du likt Nicola Cornicks tidligere bøker? Da kommer du til å elske denne! Og hvis du aldri har lest noe av henne –hva venter du på?»

–Rakehell om Skandalenes lord



«Cornick blander misforståelser, hevntørst, intensive følelser og dyp kjærlighet til en historie som vil røre ved deg.»

–RT Book Reviews om En annen sannhet (4,5 stjerner)


Kjære leser!

Velkommen til Det forbudte, den sjette og siste boken i serien Sosietetskvinnene. Denne boken handler om fattige Margery Fallon, kammerpike for så mange av de tidligere skandaleomsuste kvinnene.



Når Margery oppdager at hun er arvingen til det rikeste jarledømmet i England, blir hun revet ut av sin triste tilværelse og løftet inn i en verden av ufattelig luksus med vakre klær og glitrende juveler. De peneste mennene i landet tigger henne om hennes hånd. Men den ene mannen hun vil ha, er Henry, lord Wardeaux, mannen hun har stjålet arven fra og derfor aldri helt kan stole på. Margerys og Henrys lidenskapelige kjærlighetshistorie utspiller seg mot en kulisse av elegante herreseter på landet og fasjonable sosietetsball i byen. Men kan Askepott fra smugene i London noen gang finne sann lykke? Alle de tidligere karakterene fra denne serien er med i boken; et eventyr jeg hadde stor glede av å skrive. Jeg håper at du liker den, du også.



Med vennlig hilsen

Nicola


Til Bellbridge Montagu, Monty, det mest lojale blant dyr og den beste venn en forfatter kan ha,

med kjærlighet og lykkelige minner.


Forfatterens kommentar



I adelssystemet i Storbritannia finnes det noen titler som kan gå i arv til kvinner som vel som til menn. Jarledømmet som Margery kommer til å arve, er et av disse.



Tarotkort blir brukt til å spå fremtiden og skjebnen til personene i denne boken. Tarotkort er blitt brukt i hundrevis av år for å spå fremtiden.


Prolog

Skjebnehjulet: Skjebnen dreier hjulet sitt

London, april 1817

Mannen som satt foran ham, hadde et visst rykte.

Hensynsløs. Intelligent. Behersket. Farlig.

Mr Churchward kjente litt til bakgrunnen hans. Baron Henry Wardeaux hadde vært soldat. Måten han snakket på, avslørte fremdeles at han var vant til å gi ordre. Han var kort, direkte. Han hadde kjempet sammen med Wellesley i den spanske uavhengighetskrigen, der han var kjent som Ingeniøren på grunn av sin kjennskap til militærteknologi. Han hadde gjort andre ting også, som det bare ble hvisket om, hemmelige oppdrag bak fiendens linjer. Mr Churchward var advokat, en mann som forholdt seg til fakta og tall, men han trodde på historiene som ble fortalt om Henry Wardeaux.

–Nå, mr Churchward, sa Wardeaux og lente seg tilbake i den høyryggede lenestolen mens han la den ene støvlekledde foten elegant over den andre. –Har du funnet noen bevis for at miss Mallon er lord Templemores barnebarn?

Ikke noe småsnakk om været, som hadde vært mildt og fuktig i det siste. Ingen spørsmål om mr Churchwards helse, som var god, bortsett fra et snev av podagra. Lord Wardeaux var økonomisk med ord. Mr Churchward flyttet litt nervøst på papirene og kremtet. –Vi har ikke funnet noe avgjørende bevis ennå, mylord, innrømmet han. –Det har ikke gått mer enn to dager, la han unnskyldende til.

To dager siden en mann var kommet til mr Churchward med opplysningen om at jarlen av Templemores datterdatter, som hadde vært savnet i tjue år, levde i beste velgående og arbeidet som kammerpike i London. To dager med febrilsk aktivitet for å finne ut om opplysningen kunne være korrekt.

Det hadde vært en forbausende nyhet, en opplysning som hadde bedret helsen til den gamle jarlen og gitt ham håp. Han hadde øyeblikkelig sendt sin gudsønn og arving, Henry Wardeaux, til London. Hvis det var sant, ville ikke Henry Wardeaux være arving lenger. Templemore var en av bare en håndfull titler i landet som kunne gå videre til en kvinne.

Churchward lurte på hvordan lord Wardeaux ville reagere på å miste den store Templemore-arven. Han ville aldri få vite det. Henry Wardeaux ville aldri ha avslørt sine følelser rundt det, eller noe som helst annet.

–Hvis dere ikke har funnet noe bevis, hva har dere funnet? spurte Wardeaux.

Mr Churchward sukket tungt. –Vi har oppdaget ganske mye om miss Mallons adoptivfamilie, mylord. Ikke noe av det er positivt.

De faste leppene til Wardeaux smilte nesten. –Jaså?

–Hennes eldste bror eier et firma som driver med kjøp og salg av brukte ting. Det betyr i realiteten tyvegods, sa Churchward. –Den mellomste broren arbeider på en kro, og den yngste… Advokaten ristet nedslått på hodet. –Det finnes ingen forbrytersk aktivitet som han ikke har prøvd seg på. Landeveisrøveri, bedrageri, tyveri…

–Hvorfor sitter han ikke i fengsel?

–Fordi han er flink til å vri seg unna, sa mr Churchward.

Denne gangen lo Henry Wardeaux. –Og fra dette kjeltringbolet kommer lord Templemores datterdatter og arving, sa han.

–Kanskje, vedgikk mr Churchward. Indisiene om at Margery Mallon virkelig var lady Marguerite Saint-Pierre var sterke, men han mislikte indisier. Han ville ha fakta, vitner, skriftlige erklæringer, ikke det falmete miniatyrportrettet og granatbrosjen informanten hans hadde vist frem.

Han fingret med fjærpennen som lå på skrivebordet. Aldri i sin lange og fremstående karriere i adelens tjeneste hadde han vært ute for en lignende sak. Da jarlens datter ble drept tjue år tidligere og hennes fireårige datter stjålet, var det ingen som hadde ventet å få se igjen lille Marguerite. Ingen, verken politiet eller de private etterforskerne som jarlen hadde leid, hadde greid å oppspore henne. Jarlen hadde sørget i årevis.

Wardeaux flyttet seg på stolen. –Hvis du ikke kan bevise at miss Mallon er lord Templemores datterdatter, mr Churchward, blir jeg nødt til å gjøre det selv.

–Hvis mylord gav meg mer tid, begynte Churchward, men Wardeaux løftet en hånd så bydende at han tidde.

–Vi har ikke tid, sa Wardeaux. Stemmen var hard som stål. –Jarlen vil så gjerne treffe igjen barnebarnet sitt.

Mr Churchward forstod at det hastet. Jarlen var i ferd med å dø. Likevel nølte han. Han kjente Margery Mallon, og ved å gi saken videre til Henry Wardeaux, følte han at han kastet henne til ulvene. –Mylord, begynte han.

Wardeaux ventet. Churchward sanset utålmodigheten hans. Han var en hard mann, en kald mann som livet hadde berøvet all mildhet.

–Piken vet ikke noe om sin herkomst, advarte han. –Ifølge mine opplysninger er hun helt… Han lette for å finne et passende ord. –Uskyldig.

Wardeaux så på ham. Mr Churchward syntes det var plagsomt. Mørket i øynene hans antydet at han hadde glemt hva uskyld var for lenge siden. –Jeg skjønner, sa Wardeaux langsomt. Han reiste seg. –Og hvor finner jeg henne?


KAPITTEL 1

Månen: Vær forsiktig, for alt er ikke slik som det ser ut

Klokken i St. Paul’s slo ti da Margery gikk ned baktrappen til kjelleren på mrs Tongs bordell. Det hadde ikke vært meningen å komme så sent. Vanligvis besøkte hun Venustempelet i løpet av dagen når det ikke var kunder der, og kurtisanene hvilte inne på rommene sine i påvente av en travel kveld. Mrs Tongs piker var sjenerøse, noe man ikke kunne si om mrs Tong selv. De slapp Margery inn på rommene sine og lot henne ta med seg kjoler, hatter, hansker og alt annet som de ikke brukte lenger, i bytte mot de ferske kakene og godteriene som Margery laget selv.

I kveld hadde Margery tatt med seg kandisert ananas og marsipan, sukkerbrød og små, myke kjeks med syltetøy.

Hun gikk opp tjenertrappen til budoaret i andre etasje. Rommet var en eksplosjon av farger, med silkeputer i fiolett og gull. De røde fløyelsgardinene var trukket for. Luften var tykk av prat og parfyme og os fra lysene. Pikene var klare til kveldens innsats, men de dånte nesten av grådighet og fryd da de oppdaget Margery med kurvene sine. De løp for å hente sjal og hansker som de kunne bytte til seg kaker med.

–Piker, piker! Mrs Tong feide inn med en mine som en sirkustrener som samler dyrene sine til opptredenen. –Herrene kommer! Madame klappet hardt i hendene. –Miss Kitty, lord Carver spør etter deg. Miss Martha, forsøk å sjarmere lord Wilton denne gangen. Miss Harriet. Hun kostet på seg et lite, kaldt smil. –Hertugen av Tyne er svært så tilfreds med deg.

Mrs Tong dro en utringning lengre ned her og en fald lengre opp der, og så sendte hun pikene inn i salongen. De gikk pratende ut i en sky av parfyme og vinket adjø til Margery mens de slikket sukker av fingrene. Margery så hvordan de flagret ned den brede trappen som en flokk livlige paradisfugler. Siden hun var vant til å bruke tjenerinngangen, hadde hun bare en eneste gang fått et glimt av salongene på bordellet. De hadde virket overdådige og mystiske, en farlig og annerledes verden, drapert med fargerik silke og fyldig fløyel, utsmykket med de søteste og dyktigste kurtisanene i London.

Rommet tømtes, stemmene forsvant. Mrs Tongs mørke, blanke øyne gled avvisende over Margery, som om hun var en kjøpmann som visste hva alt kostet, og ikke kunne se noe som var verd tiden hennes. Margery visste hva mrs Tong tenkte. Hun hadde sett det i andres øyne i mange år. Hun var liten og kjedelig, en grå mus. Ingen så to ganger på henne. Hun var vant til det og brydde seg ikke om det. Skjønnhet, hadde Margery ofte observert, førte gjerne problemer med seg.

–Det er best du går. Mrs Tong stakk en marsipankonfekt i munnen og blunket ekstatisk da sukkeret smeltet på tungen. –Pass på at du tar baktrappen, la hun skarpt til. Sukkeret hadde ikke gjort henne søtere. –Jeg vil ikke at noen av kundene skal tro at du arbeider for meg. Hun grep i fliken av en gyllen kjole som stakk ut av Margerys kurv. –Kaster den sløsete tøyten Kitty denne? Den kan brukes lenge ennå. Hun dro, og kjolen falt på gulvet som en foss av silke og blonde. –Ut med deg. Og la den kandiserte ananasen være igjen.

–Ingen kjole, ingen ananas, sa Margery bestemt.

Mrs Tong himlet med øynene. Hun rullet sammen kjolen og slengte den til Margery, som kjapt tok imot. Mrs Tong kastet seg over pakkene med søtsaker. –Jeg tar marsipanen også, sa hun og snappet den fra kurven.

Det var stille og skyggefullt ute på avsatsen. Pikene var nedenunder nå og oppvartet kundene sine med vin og flørtende samtale. Margery kunne høre brokker av musikk og latter fra de åpne dørene i salongen. Hun listet seg mot baktrappen. Selv om hun skulle  mistet den gylne kjolen på grunn av mrs Tongs gjerrighet, hadde hun likevel gjort en god handel i kveld. Tre par hansker, to hatter, hvorav den ene var flatklemt, to kjoler til, den ene foruroligende istykkerrevet, et nydelig silkesjal med vinflekker og diverse undertøy. Det hadde overrasket Margery. Pikene hadde fortalt henne at de ikke brukte det.

Billy ville bli fornøyd med henne. Det var mye her som kunne brukes om igjen, og klær som kunne selges videre. Margerys bror og hans kone drev en bruktbutikk med klær og diverse andre ting i Giltspur Street. Margery spurte aldri for inngående om Billys forretninger. Hun hadde en mistanke om at han var heler, men han behandlet henne realt og lot henne få en del av fortjenesten på det som hun kom med.

I morgen, på fridagen hennes, skulle hun levere klærne og drikke te med Billy, Alison og ungeflokken deres. Men i kveld måtte hun tilbake til Bedford Square. Lady Grant var den snilleste arbeidsgiver i verden, men selv hun ville nok bli paff hvis hun hadde fått vite at kammerpiken hennes oppsøkte Londons bordeller med jevne mellomrom.

Margery var kommet halvveis bort til trappen da hun snublet i det tyrkiske teppet. Kurven spratt ut av hånden hennes. Den gylne kjolen, som hun fort hadde lagt på toppen, foldet seg ut som en ballong, falt gjennom åpningene i smijernsrekkverket og dalte langsomt og elegant ned og landet i en haug på marmorgulvet i hallen nedenunder.

Margery stivnet. Hun hadde ikke lyst til å miste den dyre silkekjolen, og hun hadde gitt tre pakker konfekt for den. På den andre siden ønsket hun ikke å bli oppdaget i den delen av bordellet som var forbudt for henne. Mrs Tong var i stand til å nekte henne adgang til huset hvis hun brøt reglene, og da ville hun ha mistet en meget verdifull inntektskilde.

Veldig langsomt, veldig forsiktig, begynte Margery å liste seg ned den brede trappen med sansene i helspenn. Hun var halvveis nede da det kom en lyd ovenfra, og hun stivnet og smatt inn i en skyggelagt alkove mellom erotiske statuer av nakne, lekende nymfer og gjetere. Noe langt og hardt stakk henne i ribbeina, en fallos tilhørende en satyr i marmor med et særlig drømmende uttrykk i ansiktet. Ikke rart at han så så henført ut. Margery studerte anatomien hans kritisk. Hun hadde ingen førstehånds kjennskap til den skags, men fornuften tilsa at den rett og slett ikke kunne være i naturlig størrelse. Kanskje alle statuene til mrs Tong var så overdimensjonerte. Margery håpet at de ikke fikk kundene til å føle seg utilstrekkelige.

Margery tok forsiktig et skritt videre ned, så et til. Bare tre til nå, så ville hun stå på gulvet i hallen, og den vakre, gylne kjolen ville være innen rekkevidde. Hun ville gripe den, stikke den ned i kurven igjen og skynde seg gjennom den grønne filtdøren som førte til tjenerfløyen nedenunder.

Det var en enkel plan, og den fungerte nesten.

Hun var kommet nesten bort til døren til tjenerfløyen da hun oppdaget at noen sperret veien for henne. Det var ikke mrs Tong, full av rettferdig harme, men en mann som stod der i skyggen. Han rørte seg ikke. Han sa ikke et ord.

Lyset flakket over ansiktet hans og fremhevet noen av trekkene, men skjulte andre. Margery kunne se at han hadde svart hår som var litt for langt. Ansiktet var smalt og brunt med høye kinnbein og fikk henne til å tenke på de marmorstatuene hun hadde sett i kirker. Han hadde en fure nedover på hvert kinn der han smilte, og en kløft i haken også. Det sitret så rart i henne, for dette var en mann med en helgens ansikt, men med en synders øyne –mørke, utfordrende, hemmelighetsfulle. Brynene var kraftige og mørke, og munnen verken for tynn eller for bred. Da han smilte, oppdaget Margery at hun stirret på ham, stirret på munnen hans, faktisk, som så fristende fast ut.

Hun ble varm av noe sterkt og ukjent, omtrent slik som sprit fikk det til å brenne. Det sitret i henne, hun ble ør i hodet. Hun tok et skritt bakover, forsøkte å ta seg sammen. Det var veldig varmt på bordellet. Kanskje det var derfor hun var blitt så matt, eller kanskje hun brygget på noe, som bestemoren ville ha sagt.

Fremdeles rørte herren ikke seg. Han så på Margery. Hun så på ham også. Han var en gentleman, det var det ingen tvil om. Han var utsøkt kledd, noe Margery, med sitt blikk for stil og farger, øyeblikkelig registrerte. Slipset hans var knyttet på en innviklet måte som hun ikke engang hadde sett før, og festet med en diamantnål. En elegant jakke satt perfekt over skuldrene, uten en rynke, mye på samme måte som de trange skinnbuksene klistret seg til lårene. En dandy, tenkte Margery. Hun hadde en tjeners finstilte instinkt når det gjaldt å oppdage forskjellige egenskaper i menn og kvinner. Dette var en moteløve, men hun følte at det var mer ved ham enn bare det, noe mørkt, dypt, farlig, kanskje, på en måte som hun ikke hadde noen forutsetning for å forstå. Hun grøsset.

Han sperret veien for henne.

–Kan jeg hjelpe deg, sir? spurte hun og angret i det samme, for hun skjønte at det kanskje ikke var det lureste å si på et bordell.

Noe flammet opp i øynene hans, som varmen fra alle lysene. Han rettet seg og tok et skritt mot henne. Margery tviholdt uvilkårlig i kurven. Den knirket.

–Det kan du sikkert. Stemmen hans var klangfull. Det så ut som han moret seg. Munnen smilte igjen, et smil som krøp opp i de mørke øynene og fikk dem til å lyse med en varme som fikk Margerys kinner til å brenne. Den merkelige årvåkenheten dunket mer ettertrykkelig i blodet.

Dette er en skjørtejeger. Pass deg.

–Jeg arbeider ikke her, sa hun fort.

Han stanset. Blikket hans gled langsomt og grundig over henne. Jo da, dette var en skjørtejeger. Han visste hvordan han skulle se på en kvinne. Det var et uttrykk i øynene hans som Margery hadde sett før. Hun hadde sett det i øynene til mang en mann som studerte de vakre, utfordrende kvinnene som hun hadde arbeidet for. Hun hadde også sett det i øynene til mennesker som så på de hjemmelagde søtsakene hennes. Det var en blanding av grådighet og spekulasjon og begjær.

Ingen hadde sett på henne på den måten noen gang. Ingen hadde sett på henne som om de hadde lyst til å spise henne opp, smake på henne, nyte smaken av henne. En slik tanke var absurd, umulig.

Men det var den ikke, for denne mannen så på henne med intens interesse. Hun svelget, plutselig tørr i halsen. Og et begjær som ikke var til å ta feil av. Det måtte være en feil her et sted. Han tok feil av henne og en annen.

–Du arbeider ikke her, gjentok han stille. Han kom et skritt nærmere, løftet hånden og strøk kinnet hennes med baksiden av fingrene. Han hadde ingen hansker, og hånden hans var varm. Margerys hud ble enda varmere nå.

–Jeg er bare på besøk, sa hun fort.

Han sperret opp øynene. Det smilet, som solskinn på vann, ble bredere. –Det er ikke noe galt i det, sa han.

–Nei! Jeg mener, stammet Margery. –Jeg er ikke her for å… Hun tidde, lurte på hvordan hun skulle beskrive de mange og varierte seksuelle tjenestene som mrs Tongs kunder nøt godt av her.

–Jeg er kammerpike, opplyste hun.

–Selvsagt ønsker du å være inkognito. Den fremmede trakk på skuldrene. –Slapp av. Mrs Tong har noe å tilby alle. Mange ladyer liker å kle seg ut som kammerpike. Marie Antoinette, for eksempel. Han smilte. –Kurven er et godt påfunn.

–Jeg kler meg ikke ut, sa Margery. Hun hvisket det, for nå var han så nær. –Jeg er virkelig kammerpike.

Den fremmede lo. –Da er det oppfinnsomt av deg å spe på lønnen på denne måten.

Å, Gud. Nå trodde han at hun arbeidet deltid som gledespike. Det var ikke uvanlig. Margery kjente mange tjenestepiker som solgte seg. Det var mer lukrativt enn å skrubbe gulv. Det ble hvisket på byen at lord Osborne en gang hadde besøkt yndlingsbordellet sitt og møtt hushjelpen, som arbeidet som kurtisane ved siden av. Margery hadde aldri vurdert å spe på inntekten på den måten. Da hun dro fra Berkshire til London, hadde det vært med bestemorens advarsel i ørene.

–London er en syndens pøl, hadde bestemor Mallon sagt. –Sann mine ord, jeg har vært der en gang. Spar deg til ektemannen din, jenta mi.

Margery hadde ikke hatt særlig lyst til å finne seg en ektemann, men hun hadde lyst til å spare seg. Det var viktig for henne. Dessuten var det ingen som hadde bedt henne gi fra seg dyden i alle fall. Lady Grants lakeier var for pene og altfor forelsket i seg selv til å legge merke til andre, og resten av den mannlige staben var for unge, for gamle eller for lite tiltrekkende. Og de var vennene hennes. Margery hadde ikke kjent antydning til noe amorøst overfor noen av dem.

Men hun hadde en beundrer, Humphrey, som var gartnerassistent hos naboen. Han kom med blomster til henne og hang rundt på kjøkkenet og stirret på henne og rødmet hvis hun snakket til ham. Humphrey minnet Margery om et herreløst dyr. Hun syntes synd på ham. Han fikk henne ikke til å skjelve, gjorde henne ikke mo i knærne, slik som hun var nå. Han fikk ikke pusten til å sette seg fast i halsen eller hjertet til å dundre som en tromme, slik som det gjorde nå.

Men Margery var også blitt advart mot pene herrer, menn som jaktet på naive landsens piker. Bestemoren hadde ikke tatt feil. I London fantes virkelig alle tenkelige synder under solen, og Margery var temmelig sikker på at denne mannen hadde hatt intim kjennskap til ganske mange av dem. Det var noe rett og slett skruppelløst ved ham.

–Vi misforstår hverandre, sa hun. Stemmen var hes og lys på samme tid. –Jeg er ingen kurtisane, og jeg er her heller ikke for å more meg.

–Er du sikker?

Hadde han hørt den lille antydningen til lengsel i stemmen hennes? Margery svelget.

–Ikke engang… Munnen hans var farlig nær hennes. –Et lite kyss?

–Jeg er jomfru! utbrøt Margery.

Hun så at han smilte. –Det skal mer til enn et kyss for å forandre på det, skatt.

Det gikk et langt, langt øyeblikk der Margery kunne kjenne varmen fra kroppen hans og høre bankingen av pulsen i ørene. Hun hadde virkelig lyst til å kysse ham. Magen falt som en stein da hun innrømmet det. En voldsom nysgjerrighet slikket gjennom henne. Hun fattet ikke at hun reagerte slik. Slikt skjedde ikke med henne, hun var altfor fornuftig til å kysse fremmede menn på bordell. Det hadde hun i hvert fall trodd. Likevel virket det som den overdådige, vulgære atmosfæren hadde smittet over på henne. Det kjentes som hun hadde fått for mye vin i blodet, og her var hun sammen med denne mannen som var den personifiserte fristelse.

Leppene hans streifet hennes, så lett at hun trodde hun hadde innbilt seg det. Han fanget det rystete gispet i et nytt kyss, hett og søtt, som overrumplet henne fullstendig. Det var hennes første kyss. Av og til hadde hun lurt på hvordan det ville oppleves, og nå, plutselig, visste hun det. Det var liksom for mange reaksjoner til at hun greide å gripe dem. Hun var bare oppmerksom på styrken i armene som holdt henne, og berøringen av munnen hans mot hennes. Det var nok til å få henne til å skjelve av et begjær hun aldri hadde opplevd maken til.

Leppene hans skilte hennes forsiktig, tungen hans berørte hennes, og alt ble svimlende og hett og rystende på en vidunderlig måte. Nå visste hun hvorfor folk likte så godt å kysse. Hun hadde ikke lyst til å slutte. Kroppen hennes var varm og ettergivende mot hans harde og sterke. Noe nederst i magen kjentes hult av en underlig lengsel. Hun hadde gått seg vill i en farlig, ny verden og ønsket ikke å bli funnet.

Det smalt i en dør et stykke til høyre, og Margery skvatt og trakk seg ut av omfavnelsen hans. Det deilige forsvant, hun følte seg kald og rystet. Hun var ingen Askepott. Heller ikke var hun heltinnen i en av kjærlighetsromanene hun leste i all hemmelighet. Hun var kammerpike, og han var en gentleman. Hva i all verden hadde hun tenkt på?

–Nei. Hun la fingrene mot leppene i en kort, avslørende bevegelse og så at blikket hans fulgte bevegelsen mens øynene hans ble mørkere. –Nei, sa hun igjen. –Dette er helt galt.

–Du! Mrs Tong seilte mot Margery som en hevnens gudinne med flagrende sjal. –Jeg sa jo… Hun tidde da mannen stilte seg beskyttende nær Margery. De skarpe trekkene lyste opp i et strålende smil. –Unnskyld meg, sir, sa hun. –Jeg så deg ikke der. Var denne piken innpåsliten? Hun arbeider ikke her. Mrs Tong kastet et nytt, ondskapsfullt og hevngjerrig blikk på Margery. –Pikene mine er atskillig mer profesjonelle.

–Det tviler jeg ikke på, ma’am, innskjøt herren så glatt at det ikke lød som en avbrytelse. –Men du har misforstått fullstendig. –Jeg hadde gått meg bort. En antydning til latter i stemmen. –Og miss Mallon gjorde ikke annet enn å forklare meg veien, noe jeg er svært takknemlig for.

–Siden hun er på feil sted selv, sa mrs Tong skarpt, –forbauser det meg at hun kunne forklare noe som helst for noen. Tonen ble mykere, og hun la en hånd på mannens arm. –Hvis du vil bli med meg, sir, kan jeg hjelpe deg med hva du enn vil ha. Du. Hun kastet på hodet mot Margery. –Ut.

–God natt, ma’am. Margery nikket bare til mrs Tong. Hun var klar over at mrs Tong mistenkte henne for å lure til seg kunder. Dette ville bli siste gang hun ble sluppet inn på Venustempelet.

–Sir. Hun neide for herren. –Jeg håper du finner veien.

Der var det provoserende smilet i øynene hans igjen, og hun skalv. –Du snakker som en metodistprest, miss Mallon.

Margery snudde seg fra ham. Hun ønsket ikke å se ham bli med mrs Tong inn i salongen, der alle de kvitrende kurtisanene ville kaste seg over ham. Tanken gjorde merkelig vondt. Det var idiotisk å bry seg, han hadde jo ikke gjort annet enn å flørte med henne. Han ville ha glemt henne på mindre enn en dag, eller sannsynligvis før en time var gått. Døren til salongen gikk opp, og lyset og musikken fløt over marmorflisene i hallen. Margery stakk kurven under armen og skyndte seg ut til tjenerfløyen, forbi kjøkkenet der dampen steg og kokkene svettet over delikatessene til mrs Tongs gjester. Ingen så på henne da hun passerte. På nytt var hun usynlig.

Ute i gaten var kvelden lys og stjerneklar, men Margerys føtter var blitt tunge som bly. Hun var bare sliten, sa hun til seg selv. Det hadde ingenting å gjøre med herren hun hadde møtt på bordellet og den merkelige skuffelsen hun følte fordi møtet var over. Hun var trett fordi hun hadde stått tidlig opp for å vaske lady Grants silkeundertøy, for det kunne ingen annen gjøre. Hun hadde arbeidet hele dagen, og nå arbeidet hun en lang kveld i tillegg, og når hun var tilbake i Bedford Street, ville hun måtte være våken til langt på natt og vente til lady Grant kom tilbake fra teatret. De som trodde at kammerpiker hadde et lett liv, hadde overhodet ingen anelse.

–Moll!

Margery skvatt og virvlet rundt. Broren Jem var den eneste som kalte henne Moll. Hun ventet mens den høye skikkelsen kom ut fra skyggen og gikk mot henne. –Syntes det var deg, ja, sa han da han nådde frem. Han gliste. –Hva i huleste gjorde du på et horehus, Moll?

–Passet mine egne saker, sa Margery skarpt.

Jem løftet kledet over kurven og tok ut de siste av honningkakene. Margery dasket til hånden hans, men han spiste dem i alle fall. –De blir dårlige hvis de ikke blir spist, sa Jem. –De smaker godt, la han til med munnen full. –Du burde vært kokke i stedet for kammerpike.

–Jeg har ikke lyst til å være kokke, sa Margery. –Jeg har bare lyst til å lage kaker og konfekt. Drømmen var å bli konditor og forsørge seg ved å selge de deilige kakene og konfekten, men å etablere seg med en forretning var altfor dyrt, så i mellomtiden fikk hun bruke ovnen i Bedford Street mot å hjelpe lady Grants kokke med mer kompliserte franske desserter og kaker.

–Når jeg blir rik, sa Jem og tørket seg rundt munnen, –skal du få din egen forretning. Jeg lover.

Margery lo. –Jeg kommer nok til å dø mens jeg venter på den dagen, sa hun uten vond vilje. Jem brukte hver penny han tjente på gambling, drikking og kvinner. Selv om hun aldri ville ha innrømmet det, var Jem yndlingsbroren hennes. Han hadde alltid støttet henne, selv om han var ti år eldre. Hun burde ikke foretrekke ham fremfor de andre, for Billy arbeidet hardt for å forsørge sin kone og den voksende familien, og Jed, som bodde i Berkshire, arbeidet på et aktverdig hotell. Jem var en slyngel som aldri gjorde en dags ærlig arbeid. Men Jem var lystig der Billy var alvorlig. Det var noe ved ham som gjorde det umulig å være sint på ham, selv om han forsynte seg med kakene hennes. Det var sjarm, tenkte Margery mens hun festet kledet bestemt over resten av kakene. Jem kunne sjarmere fuglene ned fra trærne.

–Jeg følger deg hjem, sa Jem.

–Du får ikke flere kaker for det, advarte Margery.

Jem lo. –Du er en hard kvinne, Moll.

–Og hvis du ikke hadde vært min bror, sa Margery, –ville jeg ikke ha snakket med deg engang.

Covent Garden var full av mennesker. En elegant lady som passerte ved siden av en svært så selvtilfreds, eldre herre, snudde seg og stirret på dem. Margery sukket. Det var alltid det samme, damene var ikke i stand til å motstå Jem. Det lyse håret og de blå øynene, smilet og den uvørne sjarmen virket som magi på dem. De kvittet seg med klærne, hemningene og ektemennene for å fylle sengen hans.

Jem bukket overdrevent høflig til ladyen og smilte bredt.

–Herregud, sa Margery og trakk broren i armen. –Kan du ikke bare forlange timebetaling?

Jem lo igjen. –Du sier noe.

–Mrs Tong ville sikkert ha gitt deg en stilling, sa Margery. –Hun liker søte gutter.

–Hun er ikke den eneste, sa Jem selvtilfreds. Han klappet hånden hennes. –Kom igjen, miss Mallon. Du får heller låne meg litt av sømmeligheten din.

Margery bråstoppet på fortauet slik at et annet par gikk seg rett på dem. –Hva pokker? spurte Jem mildt.

Margery hørte ham ikke. Hun tviholdt i håndtaket på kurven mens uroen rislet gjennom henne. Hun var tilbake i hallen på bordellet, kjente den fremmedes hender på seg, smakte på kysset hans og hørte stemmen hans, glatt, fyldig, som sjarmerte brodden av sinnet hennes.

Miss Mallon gjorde ikke annet enn å forklare meg veien.

Først da innså Margery at han hadde visst hva hun het.

